钦定古今图书集成/明伦汇编/官常典/第212卷 > 蒋伸
## 钦定古今图书集成/明伦汇编/官常典/第212卷 > 蒋伸

按《唐书蒋乂传》：“乂子伸，字大直，第进士。大中二年，以
右补阙为史馆修撰，转驾部郎中，知制诰。白敏中领
邠宁节度，表伸自副，加右庶子，入知户部侍郎。九年
为翰林学士，进承旨。十年，改兵部侍郎，判户部。宣宗
雅信爱伸，每见必咨天下得失。伸言：‘比爵赏稍易，人
且偷’。帝愕然曰：‘偷则乱矣’。伸曰：‘否非遽乱，但人有觊
心，乱由是生’。”帝嗟叹，伸三起三留，曰：“他日不复独对
卿矣。”伸不喻。未几，以本官同中书门下平章事。逾四
月，解户部，加中书侍郎。懿宗即位，兼刑部尚书，监修
国史。咸通二年，出为河中节度使、同中书门下平章
事。徙宣武。俄以太子少保分司东都。七年，用为华州
刺史，再迁太子太傅。表乞骸骨，以本官致仕。卒，赠太
尉。